Iako stabilna opskrba hranom u EU-u nije ugrožena, ako se znatno viši troškovi proizvodnje na razini poljoprivrednih gospodarstava ne kompenziraju višim cijenama, to može utjecati na sigurnost opskrbe.

3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

(1)Posljedice ruske invazije na Ukrajinu pogodile su poljoprivrednike i ruralna poduzeća na dosad nezabilježen način. Porast ulaznih cijena, posebno za energiju, gnojivo i hranu za životinje, stvorilo je gospodarske poremećaje u poljoprivrednom sektoru i ruralnim zajednicama te dovelo do problema s likvidnošću za poljoprivrednike i mala ruralna poduzeća koja se bave preradom, plasiranjem na tržište ili razvojem poljoprivrednih proizvoda. To je dovelo do izvanredne situacije na koju je potrebno odgovoriti.

(2)Kako bi se ublažile posljedice ruske invazije na Ukrajinu, nova izvanredna i privremena mjera trebala bi biti usmjerena na rješavanje problema s likvidnošću koji ugrožavaju kontinuitet poljoprivrednih aktivnosti i poslovanje malih poduzeća koja se bave preradom, plasiranjem na tržište ili razvojem poljoprivrednih proizvoda.

(3)Cilj je potpore osigurati konkurentnost poljoprivrednog poslovanja i održivost poljoprivrednih gospodarstava i trebalo bi je, radi najboljeg usmjeravanja raspoloživih sredstava na one koji najviše trpe posljedice ruske invazije na Ukrajinu, dodjeljivati na temelju objektivnih i nediskriminirajućih kriterija usmjerenih na one najpogođenije. Kad je riječ o poljoprivrednicima, takvi kriteriji mogu uključivati proizvodne sektore, vrste poljoprivredne djelatnosti ili strukturu poljoprivrednih gospodarstava i, u slučaju MSP-ova, sektore, vrste djelatnosti, vrstu regija ili druga posebna ograničenja.

(4)Sadašnja dramatična kriza potvrđuje da moramo ubrzati prelazak na održivost kako bismo se bolje pripremili za buduće krize. Potpora za tu mjeru stoga ne bi trebala dovesti do smanjenja ukupnog udjela doprinosa EPFRR-a rezerviranog za mjere iz članka 59. stavka 6. Uredbe (EU) br. 1305/2013.

(5)Zbog hitnosti, privremene i izvanredne naravi te mjere trebalo bi odrediti jednokratnu isplatu i rok za primjenu mjere te je potrebno podsjetiti na načelo prema kojem Komisija plaćanja izvršava u skladu s odobrenim proračunskim sredstvima i ovisno o raspoloživim sredstvima.

(6)Kako bi se pružila veća potpora najpogođenijim poljoprivrednicima i MSP-ovima, primjereno je dopustiti državama članicama da prilagode razinu paušalnih iznosa za određene kategorije prihvatljivih korisnika, primjerice utvrđivanjem određenih raspona ili općih kategorija, na temelju objektivnih i nediskriminirajućih kriterija.

(7)Kako bi se osiguralo primjereno financiranje nove mjere bez ugrožavanja ostalih ciljeva programa ruralnog razvoja, trebalo bi utvrditi maksimalni udio doprinosa Unije toj mjeri.

(8)Uredbu (EU) br. 1305/2013 trebalo bi stoga na odgovarajući način izmijeniti.

(9)Zbog ruske invazije na Ukrajinu i hitne potrebe za ublažavanjem njezinih posljedica na poljoprivredno-prehrambeni sektor Unije, primjereno je predvidjeti iznimku od osmotjednog roka iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

(10)S obzirom na hitnu situaciju uzrokovanu posljedicama ruske invazije na Ukrajinu, primjereno je da ova Uredba stupi na snagu na dan objave u Službenom listu Europske Unije,

DONIJELI SU OVU UREDBU:

Članak 1.



Uredba (EU) br. 1305/2013 mijenja se kako slijedi:

1.umeće se sljedeći članak:

„Članak 39.c

Izvanredna privremena potpora poljoprivrednicima i MSP-ovima koji su posebno pogođeni posljedicama ruske invazije na Ukrajinu

1.Potporom u okviru te mjere pruža se hitna pomoć poljoprivrednicima i MSP-ovima koji su posebno pogođeni posljedicama ruske invazije na Ukrajinu s ciljem osiguranja kontinuiteta njihova poslovanja, podložno uvjetima utvrđenima u ovom članku.

2.Potpora se dodjeljuje poljoprivrednicima ili MSP-ovima koji se bave preradom, plasiranjem na tržište ili razvojem poljoprivrednih proizvoda iz Priloga I. UFEU-u ili pamuka, osim proizvoda ribarstva. Rezultat proizvodnog procesa može biti proizvod koji nije obuhvaćen tim prilogom.